চিকিৎসার গাফিলতিতে মেয়ের মৃত্যুর অভিযোগে মুখ্যমন্ত্রী মমতা বন্দ্যোপাধ্যায়ের দ্বারস্থ হলেন ঐত্রি দে-র পরিবার। এ দিন সকালে কালীঘাটে মুখ্যমন্ত্রীর বাড়িতে গিয়ে তাঁর সঙ্গে দীর্ঘক্ষণ কথা বলেন মৃত শিশুর বাবা-মা।
বুধবারই মুকুন্দপুরের আমরি হাসপাতালে মৃত্যু হয়েছিল আড়াই বছরের ঐত্রি দে-র। চিকিৎসার গাফিলতিতে ঐত্রির মৃত্যু হয়েছে বলে সরব হয় শিশুটির পরিবার। এর পরেই দুর্ব্যবহারের অভিযোগ ওঠে হাসপাতাল কর্তৃপক্ষের বিরুদ্ধে। এমনকী, হাসপাতালের ইউনিট হেড জয়ন্তী চট্টোপাধ্যায়কে শিশুর মাকে হুমকি দিতেও দেখা যায়। 
দেখুন ভিডিও
 

এ দিন সকাল সাড়ে দশটা নাগাদ কালীঘাটে পৌঁছয় ঐত্রির পরিবার। প্রায় দেড় ঘণ্টা ঐত্রির বাবা-মার সঙ্গে কথা বলেন মুখ্যমন্ত্রী। শোকস্তব্ধ পরিবারকে সমবেদনার পাশাপাশি ঘটনার যথাযথ তদন্তের আশ্বাস দেন মমতা। গোটা ঘটনা তিনি জানেন বলেও ঐত্রির বাবা-মাকে জানান মুখ্যমন্ত্রী। আলোচনায় হাসপাতালের ইউনিট হেড জয়ন্তী চট্টোপাধ্যায়ের দুর্ব্যবহারের বিষয়টিও ওঠে। কেউ দোষী প্রমাণিত হলে উপযুক্ত ব্যবস্থা নেওয়া হবে বলেই সন্তানহারা বাবা-মাকে আশ্বস্ত করেন মুখ্যমন্ত্রী।

কী বলছেন ঐত্রির বাবা জয়ন্ত দে, দেখুন ভিডিও
 

মমতার সঙ্গে বৈঠকের পরে ঐত্রির বাবা জয়ন্ত দে বলেন, মুখ্যমন্ত্রী পরামর্শ অনুযায়ীই তাঁরা চলবেন। সরকারি তদন্তে আস্থা রাখছেন তাঁরা। স্বাস্থ্য কমিশনেও পরিবারের তরফে হাসপাতালের বিরুদ্ধে অভিযোগ দায়ের করা হবে বলে জানান ঐত্রির বাবা। হাসপাতাল আধিকারিক জয়ন্তী চট্টোপাধ্যায়ের বিরুদ্ধে পুলিশে পৃথক অভিযোগ করা হয়েছে বলে জানান জয়ন্তবাবু। 

এই বিষয়ে অন্যান্য খবর

মুকুন্দপুর আমরির ‘শেষ কথা’ জয়ন্তীকে পাঠানো হল ছুটিতে
স্বীকার করছি জয়ন্তী, আপনিই সবথেকে বড় মস্তান! শুধু একটাই আশঙ্কা


এই ঘটনায় ইতিমধ্যেই তদন্ত শুরু করেছে পুলিশ। ঐত্রির চিকিৎসা সংক্রান্ত যাবতীয় তথ্য হাসপাতালের থেকে চেয়ে পাঠানো হয়েছে। অভিযুক্ত জয়ন্তী চট্টোপাধ্যায়কেও ডেকে জিঞ্জাসাবাদের সম্ভাবনা রয়েছে।
এদিকে মৃত শিশুকন্যার সত্যিই হৃদযন্ত্রে কোনও সমস্যা ছিল কি না, অথবা ভুল ইঞ্জেকশনেই তার মৃত্যু হয়েছে কি না তা জানতে ঐত্রির হৃদযন্ত্রের মাংসপেশির হিস্টোপ্যাথোলজিক্যাল টেস্ট করার সিদ্ধান্ত নিয়েছেন ময়নাতদন্তকারী চিকিৎসকরা। কলকাতা মেডিক্যাল কলেজে ওই পরীক্ষার পরেই আড়াই বছরের শিশুকন্যার মৃত্যুর প্রকৃত কারণ জানা যেতে পারে।